फसलों का भुगतान चेक से कर रहे व्यापारी, बैंक दे रहे सिर्फ Rs.10 हजार
नोटबंदी के बाद कैशलेस लेनदेन को बढ़ावा देने के लिए व्यापारियों द्वारा किसानों की उपज का भुगतान करने के लिए निर्देशित किया गया था। चेक से भुगतान की यह प्रक्रिया व्यापारियों से ज्यादा किसानों के लिए ज्यादा परेशानी भरी साबित हो रही है। व्यापारी से चैक लेने के बाद किसान उसे क्लियरिंग के लिए बैंक में लगाता है। इसके बाद बैंक से नगद राशि हाथ में आने तक किसानों को कई बार लंबा इंतजार करना पड़ता है। क्षेत्र के अनेक किसानों ने जन धन योजना के तहत कियोस्क के माध्यम से जीरो बैलेंस पर खाते खुलवाए हैं।
इन खातों में चेक की राशि पहुंचने के बाद उसे निकालने के लिए किसानों को लंबा इंतजार करना पड़ रहा है। रिज़र्व बैंक ने कियोस्क बैंकिंग प्रणाली के जन धन खातों में से एक महीने में 10 हजार रुपए से अधिक की निकासी पर रोक लगा रखी है। इस वजह से कई किसान 50 हजार से ज्यादा तक की उपज बेचने के बाद भी खाते से सिर्फ 10 हजार ही निकाल पा रहे हैं। किसान अरविंद भार्गव निवासी ब्रह्मपुरी ने बताया कि घर में शादी है। उसमें होने वाले खर्च के लिए अपनी फसल बेची थी, लेकिन नगद रुपए के बदले में व्यापारी ने मुझे 48 हजार रुपए का चेक थमा दिया। जब मैंने उसे अपने बैंक में जमा किया और उसके बाद अपने खाते से रुपए निकालने चाहे, लेकिन बैंक प्रबंधन ने मुझसे कहा कि जन धन के खाते में एक महीने में 10 हजार रुपए ही निकल सकेंगे।
किसान बोले, चेक से खाते में जल्दी नहीं आते हैं रुपए
कृषि उपजमंडी परिसर में अपनी फसल बेचने के लिए करीब 30 से अधिक किसान आते हैं। किसानों का कहना है कि फसल बेचने के बाद हमें व्यापारियों द्वारा चेक थमा दिया जाता है, जिसके बाद जब हम चेक को बैंक में जमा करते हैं तो उस चेक को क्लियर होने में करीब सात दिन लग जाते हैं। अगर यही रुपए नगद मिल जाया करें तो हमारी समस्याएं काफी कम हो जाएंगी।
10 हजार से अधिक नहीं निकाल सकते हैं
नोट बंदी के बाद जन धन खाता धारक एक महीने में 10 हजार रुपए से ज्यादा नहीं निकाल सकते। किसान का खाता यदि जन धन योजना में खुला है तो यह नियम उन पर भी लागू होगा। इसमें बैंक कुछ नहीं कर सकती।
वरिष्ठ अधिकारियों से चर्चा की जाएगी
नोटबंदी के बाद कैशलेस लेनदेन को बढ़ावा देन के लिए यह यह प्रक्रिया शुरू की गई है। मुझे लगता है कि जिन किसानों ने जन धन योजना के तहत अपने खाते खुलवाए हैं उनको थोड़ी बहुत परेशानी आ रही होगी। इसको लेकर संबंधित वरिष्ठ अधिकारियों से चर्चा की जाएगी। लोकेंद्र सिंह, सचिव कृषि उपज मंडी परिसर गोहद
फसल की आवक बढ़ने पर बढ़ेगी परेशानी
नोट बंदी के बाद मार्च में पहली बार फसल की आवक बढ़ेगी। इस बार क्षेत्र की फसल काफी अच्छी है। किसान बंपर पैदावार की उम्मीद लगाए हैं। इसके चलते मंडी में आवक भी जोरदार होने की संभावना है। जोरदार आवक के बाद भी किसानों को उपज के भुगतान के लिए परेशान होना पड़ेगा। अभी कम आवक के दौर में जब किसानों को भुगतान के लिए बैंकों के बार-बार चक्कर काटना पड़ रहे हैं तो जब आवक ज्यादा होगी तो उनकी परेशानी और अधिक बढ़ना तय माना जा रहा है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva